
סדר היום:	תקנות שירות התעסוקה (אגרה בעד בחינת מקצוע) (תיקון), התשס"ד-2004

חברי הוועדה:	אריה אלדד	- מ"מ היו"ר



מוזמנים:	עו"ד איילת זלדין	 - תמ"ת

תקנות שירות התעסוקה (אגרה בעד בחינת מקצוע) (תיקון), התשס"ד-2004


היו"ר אריה אלדד:

	שלום רב, אני מתכבד לפתוח את הישיבה.

איילת זלדין:

	אנו צריכים לשוב לוועדה כל שנתיים ולהאריך את התקנות. הבטחנו שנעשה כל שביכולתנו לתקן את החוק כדי שלא נצטרך לעשות את זה, למעשה, זאת הארכה די טכנית. בהזדמנות שעשינו את ההארכה יש פה הטבה של האוצר, שהיינו מעדכנים את האגרות רק לפי שיעור עליית המדד, ועכשיו לאו דווקא בעליית המדד, אלא בשינוי בכלל. כלומר אם המדד יירד, גם האגרה תרד. כרגע האגרות הן 114 ש"ח.

היו"ר אריה אלדד:

	איזה מקצועות?

איילת זלדין:

	מקצועות שמשרד העבודה עושה מכינות. אנו מתנצלים בפני הוועדה שהגענו יומיים אחרי התאריך.

היו"ר אריה אלדד:

	 אני לא רואה כל קושי בתקנה 3.

	אני מבקש להעיר לגבי תקנה 5; אנו שבים לוועדה מדי שנתיים להאריך את תוקף התקנות. השאלה היא למה לא נקבע את זה לתמיד.

איילת זלדין:

	החוק לא מאפשר לנו, נעשה הכל כדי לתקן את החוק.

היו"ר אריה אלדד:

	כדי להימנע מלעסוק בדברים טכניים שאין לנו השגות עליהם, אולי נקבע שאנו מאריכים אותם בארבע שנים.

איילת זלדין:

	עליזה רוזן לא נתנה לנו היתר.

ג'ודי וסרמן:

	הסעיף המסמיך, זה סעיף 59 לחוק שירות התעסוקה, שם אכן נקבע ששר העבודה רשאי באישור הוועדה לקבוע תקנות, ותוקף התקנות הראשונות יהיו לשנתיים, אלא שוועדת העבודה רשאית להאריך אותן מדי פעם בתקופה נוספת שתקבע, ושלא תפחת משנתיים. כלומר יש סמכות לוועדה לקבוע תקנות מעת לעת לתקופות שלא יפחתו משנתיים, כלומר שנתיים ויותר משנתיים. לכן יש סמכות, לדעתי, לוועדה לקבוע לטווח של שלוש-ארבע שנים או ככל שהוועדה תמצא לנכון. אם יקבעו בינתיים שהסמכות היא להוראת קבע והיא סמכות להאריך, ממילא זה יתייתר.


היו"ר אריה אלדד:

	 אז אנחנו נאריך את התקנות לארבע שנים, ואם זה מכניס אי שקט לגורם שחושד שאנו עלולים לגרום נזק בעניין הזה, יתמרץ אותו לתקן את החוק.

איילת זלדין:

	מי שצריך לתקן את החוק זה אנחנו. אני אשמח שזה יהיה לארבע שנים, השאלה היא אם אני אעשה את זה ולא אוכל לפרסם את זה, לא השגנו שום דבר.

ג'ודי וסרמן:

	מה הנימוק של שנתיים?

איילת זלדין:

	אני אפנה את תשומת לבכם שהאישור של ועדת האגרות גם היה לשנתיים. התקנות האלה, על אף פשטותן, דורשות המון בירוקרטיה, ויש פה ועדת אגרות בין משרדית שמורכבת מהרבה נציגים. ביקשנו לשנתיים וקיבלנו לשנתיים. אני מבקשת שתתנו לנו את השנתיים, ובזמן הזה נעשה את המאמצים לאשר את זה.

היו"ר אריה אלדד:

	 בסדר, מאושר לשנתיים.	

	תודה רבה, הישיבה נעולה.




הישיבה ננעלה בשעה 12:30.
